Diari Oficial de la Generalitat Valenciana


Sumari del DOGV 9854, del 22-05-2024 (2024/4605)

Resolució de 3 d'abril de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació de l'article 99 de les normes subsidiàries d'Artana. Expedient 68/0387-LNQ.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9854

Data del DOGV
:   22-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4605


Data del document
:   03-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

Resolució de 3 d'abril de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació de l'article 99 de les normes subsidiàries d'Artana. Expedient 68/2886-WPP. [2024/4605]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 68/7850-TOU. Artana (Castelló)  
«Informe ambiental i territorial estratègic  
Objecte: modificació de l'article 99 de les normes subsidiàries d'Artana  
Tràmit: avaluació ambiental estratègica del pla  
Promotor: Ajuntament d'Artana  
Autoritat substantiva: Comissió Territorial d'Urbanisme de Castelló  
  
Ubicació: Artana (Castelló)  
Núm. d'expedient: 68/7524-FKP  
La Comissió d'Avaluació Ambiental, en sessió celebrada el 16 de desembre de 2021, va adoptar el següent Acord:  
Vista la proposta d'informe ambiental i territorial estratègic de modificació de l'article 99 de les normes subsidiàries d'Artana, en els termes següents:  
A) fonaments pels quals el pla se sotmet a avaluació ambiental estratègica  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP).  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.  
B) Document inicial estratègic  
B.1. Documentació aportada  
En data 5 d'octubre de 2020 ha tingut entrada en el Servici d'Avaluació Ambiental Estratègica de la Direcció General de Medi Natural i Avaluació Ambiental, la sol·licitud d'inici de l'avaluació ambiental i territorial estratègica de la modificació de l'article 99 de les normes subsidiàries d'Artana.  
La sol·licitud d'inici s'acompanya dels documents següents:  
 Esborrany de la modificació de les normes subsidiàries.  
 Document inicial estratègic de la modificació.  
 Document de consulta prèvia i edicte de l'Ajuntament.  
L'esmentada documentació és conforme amb els continguts de l'article 52 (procediment simplificat) del Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.  
La Direcció General de Medi Natural i Avaluació Ambiental comunica a l'Ajuntament d'Artana l'obertura de l'expedient (068/5250-GLD) el 13 de novembre de 2020.  
B.2 Planejament vigent  
El municipi d'Artana compta amb unes normes subsidiàries de 1994, aprovades definitivament per la Comissió Territorial d'Urbanisme de Castelló el 14 de novembre de 1994, amb modificacions posteriors.  
  
Una d'estes modificacions, que va ser aprovada per la Comissió Territorial d'Urbanisme l'1 d'octubre de 2014 i publicada en el Butlletí Oficial de la Província el 4 d'octubre de 2014, modificava precisament l'article 99; esta canviava la distància mínima de granges i explotacions ramaderes al nucli urbà, d'1 km en les normes anteriors, fins als 3 km proposats en l'esmentada modificació —i a una distància mínima de 500 m a sendes—. Sobre esta normativa vigent es planteja una altra modificació, que és objecte del present procediment.  
En l'actualitat està en procés d'aprovació el pla general estructural en el qual es planteja esta mateixa modificació en les normes urbanístiques. Consta en este servici el seu corresponent expedient d'avaluació ambiental estratègica, 065/9015-BBU, sobre el qual es va emetre un document de referència en data 17 de juny de 2011 i que actualment es troba en l'òrgan ambiental perquè s'hi pronuncie definitivament segons l'article 56 del TRLOTUP.  
Segons l'esborrany de la modificació i el DIE, la redacció actual de l'article 99 indica que «les granges i explotacions ramaderes es construiran a una distància mínima de 3 km., en línia recta, del límit del nucli urbà i a una distància mínima de 500 m de les sendes GR-36 i PR-CV-16, incloses en el Registre públic de sendes de la Comunitat Valenciana».  
Cal fer notar que el text literal de l'acord, publicat en el Butlletí Oficial de la Província de Castelló (BOP 120, de 04.10.2014), prescindix del detall de la denominació de les sendes: «Les granges i explotacions ramaderes es construiran a una distància mínima de 3 km., en línia recta, del límit del nucli urbà, i a una distància mínima de 500 metres de les sendes incloses en el registre públic de sendes de la Comunitat Valenciana». A més, la referència a la PR-CV-16 és incorrecta, ja que es tracta de la senda PR-CV-161.  
B.3. Descripció, objecte i justificació  
La proposta té com a objecte la modificació de les normes subsidiàries en referència a l'autorització de granges i explotacions ramaderes de l'article 99. sòl no urbanitzable comú (SNU). «SNU-2 terrenys qualificats de no urbanitzables no protegits, agrícoles o forestals».  
  
En el DIE s'han estudiat tres alternatives, inclosa l'alternativa 0 de no modificació:  
 Alternativa 0. Mantindre la regulació vigent: Mantindre la regulació actual prohibint les granges i explotacions ramaderes a menys de 3 km del nucli urbà. Alternativa descartada per suposar una limitació excessiva per al desenvolupament d'una activitat en un sòl amb una classificació que és la idònia per als usos agropecuaris.  
 Alternativa 1. Regulació a una distància fixa totes les granges: Mantindre una regulació única de distància al nucli urbà per a totes les explotacions ramaderes reduint la distància a 500 m. Es descarta esta opció per permetre instal·lacions massa prop del nucli urbà, mentres altres vinculades a usos terciaris, socials i educatius quedarien molt allunyades.  
 Alternativa 2. Regulació proposada: Diferenciant les explotacions ramaderes quant a espècie animal i distància al nucli urbà, que és l'alternativa seleccionada.  
Com a resultat de la participació pública i consultes relatives a la tramitació del Pla general estructural d'Artana, la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural va emetre un informe el 8 d'agost de 2018 en el qual considera que «…la distància mínima de 3 km en línia recta és excessiva… i massa limitativa per al desenvolupament de l'activitat en la classificació del sòl idoni per a això» i proposa, en relació amb la distància mínima de construccions i instal·lacions ramaderes al nucli urbà, «…l'establiment d'una graduació tant de distància com de nombre i espècie animal, a l'efecte de no perjudicar el sector».  
  
Atés que la tramitació del pla general pot retardar diversos anys l'aprovació de la modificació de la normativa de granges i explotacions ramaderes, l'Ajuntament veu oportú tramitar una modificació puntual de les normes urbanístiques que afecte únicament la regulació normativa i establisca una graduació, tant de distància al nucli urbà com de nombre i espècie animal, en què s'autoritzen les construccions de granges i explotacions ramaderes.  
La modificació proposada introduïx un apartat nou en l'article 99 de les normes subsidiàries amb el text següent:  
Granges i explotacions ramaderes:  
Les granges i explotacions ramaderes porcines es construiran a una distància mínima en línia recta de 3 km del límit del nucli urbà, de 300 m de les sendes GR-36 i PR-CV-16, incloses en el Registre públic de sendes de la Comunitat Valenciana, i de 100 m de llits públics.  
  
La resta de granges, explotacions ramaderes i nuclis zoològics es construiran a una distància mínima en línia recta d'1 km. del límit del nucli urbà, de 100 m de les sendes GR-36 i PR-CV-16, incloses en el Registre públic de sendes de la Comunitat Valenciana i de 50 m de llits públics, amb les excepcions següents:  
 Les granges i explotacions ramaderes avícoles es construiran a una distància mínima de 500 m, en línia recta, del límit del nucli urbà.  
  
 Les granges d'autoconsum es construiran a una distància mínima de 500 m, en línia recta, del límit del nucli urbà.  
 Les següents explotacions ramaderes equines i nuclis zoològics, que no hauran de generar molèsties a la població ni produir acumulació de fem de més de dos setmanes o un mes, es podran construir a una distància mínima de 25 m del nucli urbà, que serà de 200 m en el cas que se superen, en l'explotació, les 5 UGM:  
- Explotacions equines de centres d'ensenyament; explotacions per a la pràctica eqüestre; explotació de xicoteta capacitat, no comercial, dedicada al manteniment d'èquids per un particular.  
- Establiments dedicats a la cria, per a la posterior venda o donació, d'animals de companyia i establiments de venda d'animals de companyia.  
- Residències, escoles d'ensinistrament i altres instal·lacions per al manteniment temporal dels animals de companyia. Centres d'acolliment d'animals, de titularitat municipal o privada i centres d'ensinistrament de gossos d'assistència.  
Es permetrà, igualment, la tinença particular i no comercial d'animals de companyia, que hauran de complir l'ordenança municipal corresponent i situar-se a més de 25 m en línia recta del nucli urbà, que serà de 200 m en el cas de disposar d'un nombre d'animals superior a 5.  
  
S'exceptuen expressament d'esta regulació els coloms i colomars esportius, que es regiran, amb caràcter general, per la Llei 10/2002, de protecció de la colombicultura i del colom esportiu.  
Així, doncs, es modifiquen les distàncies al nucli urbà amb una categorització en funció del tipus d'explotació ramadera, de l'espècie animal i del nombre d'animals, una reducció de la distància a les sendes per a algunes explotacions i la incorporació de distàncies mínimes a llits públics.  
B.4. Possibles efectes sobre el medi ambient  
Segons el DIE, els sòls no posseïxen unes característiques naturals especials que facen inadequat l'ús ramader en estos. Es tracta de sòls de caràcter rural, adequat per als usos agrícoles, ramaders i forestals, per la qual cosa no s'hi produiran efectes negatius sobre el desenvolupament equilibrat de territori per la instal·lació d'explotacions ramaderes.  
  
Respecte al nucli urbà, les distàncies proposades per a les granges són coincidents o superiors a les que marcava el derogat article 53 de la Llei de ramaderia, per la qual cosa, segons indica el DIE, no tindran efectes negatius sobre la població.  
No s'afecten les infraestructures de carreteres, ferroviàries, d'energia o de comunicacions. De la mateixa manera, amb les modificacions proposades no es produïx un major segellat o explotació intensiva del sòl. Quant als efectes sobre elements estratègics, no preveuen efectes sobre el patrimoni cultural.  
Pel que fa als espais naturals, l'àrea corresponent a la modificació proposada es troba en l'àmbit del PORN del Parc Natural de la Serra Espadà, en zona d'amortiment d'impactes, part en zona àrea natural i part en la zona d'influència antròpica, on estan permesos els usos ramaders.  
Segons el DIE, «… la modificació es limita a la regulació normativa de la distància de l'ús ramader respecte al nucli urbà. Per tant, es referix a un ús habitual i permés en el sòl rural no urbanitzable, que està igualment permés en el PORN Serra Espadà. Per la qual cosa no suposa una alteració del caràcter del paisatge rural actual i establir distàncies adequades respecte al nucli urbà. Per este motiu, s'entén que no serà necessari redactar un instrument de paisatge juntament amb la proposta de modificació d'NS prevista en l'article 57 LOTUP. I així se sol·licita que es considere per part del Servici d'Infraestructura Verda i Paisatge. Serà amb la tramitació de l'autorització d'ús en una parcel·la concreta quan haurà de redactar-se, per a l'autorització, l'instrument de paisatge corresponent».  
C) Consultes  
Per part de la Direcció General de Medi Natural i Avaluació Ambiental, d'acord amb l'article 53.1 del TRLOTUP, la documentació aportada s'ha sotmés a consulta a les següents administracions afectades:  
  
  
Administració consultada Consulta Informe  
Conselleria de Política Territorial, Obres Públiques i Mobilitat  
Subdirecció General de Territori i Paisatge  
Servici d'Infraestructura Verda i Paisatge 13.11.2020 15.12.2021  
Conselleria d'Agricultura, Desenvolupament Rural, Emergència Climàtica i Transició Ecològica  
Direcció General de Medi Natural i d'Avaluació Ambiental  
Subdirecció General de Medi Natural  
Servici de Gestió d'Espais Naturals Protegits  
Servici d'Ordenació i Gestió Forestal 13.11.2020 17.12.2020  
19.01.2021  
13.01.2021  
Conselleria d'Agricultura, Desenvolupament Rural, Emergència Climàtica i Transició Ecològica  
Servici Territorial d'Agricultura de Castelló 13.11.2020 30.07.2021  
Ajuntament de Betxí 13.11.2020 -  
  
  
Nota: Els informes rebuts es publicaran, juntament amb l'informe ambiental i territorial estratègic, en la pàgina web https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
(apartat ‘Consulta de plans d'avaluació ambiental', seleccionant província, municipi i el pla corresponent)  
A l'enllaç indicat s'accedix en la pàgina web de la conselleria amb competències en matèria de medi ambient; en l'àrea: Avaluació ambiental Tramitació telemàtica i seguiment d'expedients de plans i projectes, opció Seguiment d'expedients.  
D) Identificació dels efectes possibles sobre el medi ambient.  
Dels informes rebuts i de l'anàlisi de documentació rebuda s'observen les consideracions següents, tant legals com ambientals:  
  
Espais naturals  
Artana compta amb algunes figures de protecció: part del municipi es troba dins de la delimitació del Parc Natural de la Serra d'Espadà, i la totalitat d'este dins dels límits del PORN. D'altra banda, també està parcialment inclòs en Xarxa Natura 2000, en el lloc d'interés comunitari (LIC) Serra d'Espadà (ES5222001) i la zona d'especial protecció per a les aus (ZEPA) Serra d'Espadà.  
L'informe de 19 de gener de 2021, de l'oficina tècnica del Parc Natural de la Serra d'Espadà considera que la modificació proposada és compatible amb la normativa mediambiental vigent relativa a espais naturals protegits i Xarxa Natura 2000.  
Forestal i vies pecuàries  
Segons el Pla d'acció territorial forestal de la Comunitat Valenciana (PATFOR), la pràctica totalitat del terreny amb usos no agrícoles del municipi és considerada com a sòl forestal, i, part d'este, com a sòl forestal estratègic. A més, compta amb 8 vies pecuàries.  
  
La Secció Forestal del Servici Territorial de Medi Ambient de Castelló emet un informe favorable el 13 de gener de 2021, sempre que es considere que en els projectes de noves explotacions ramaderes en terrenys confrontants a terrenys forestals, s'ajustarà al que es disposa en l'article 30, relatiu a l'obligatorietat de presentar el pla de prevenció d'incendis forestals, i en l'article 32, relatiu a les condicions de seguretat en la interfície urbanoforestal del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana.  
Quant a les vies pecuàries, caldrà ajustar-se al que es disposa en la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
Vida silvestre  
El Servici de Vida Silvestre, en el seu informe de 17 de desembre de 2020, no hi fa cap observació.  
Urbanisme  
El Servici Territorial d'Urbanisme de Castelló emet un informe el 5 d'octubre de 2020 en el qual no mostra cap objecció a la modificació proposada. Així mateix, indica que, atés que afecta una determinació de l'ordenació estructural, l'aprovació definitiva serà autonòmica. A més, en este cas, i per eixe motiu, l'òrgan ambiental continua sent la Comissió d'Avaluació Ambiental, i no l'Ajuntament.  
Agricultura i ramaderia  
La Direcció Territorial d'Agricultura de Castelló va emetre un informe el 12 de setembre de 2019 en resposta a la consulta prèvia per a la modificació de l'article 99 de les normes urbanístiques, en el qual no s'oposa a esta. Després de l'inici del present procediment d'avaluació ambiental, en fase de consultes, se sol·licita un informe i és remés el 30 de juliol de 2021 en els mateixos termes.  
Paisatge  
La pràctica totalitat del municipi —excepte una xicoteta porció en l'extrem oriental— es troba dins del paisatge de rellevància regional «PRR 11. Serra d'Espadà».  
El Servici d'Infraestructura Verda i Paisatge emet un informe favorable el 15 de desembre de 2021, en el qual indica que no serà necessària l'elaboració d'un instrument de paisatge, encara que detalla que la modificació ha d'incorporar el condicionat següent:  
Per a la implantació, la regularització i l'ampliació de les instal·lacions ramaderes que puguen tindre incidència en el paisatge per afectar recursos paisatgístics de valor del municipi o situar-se en el llindar de nitidesa per a distàncies baixes (500 m segons annex I del TRLOTUP) respecte al sòl urbà o els recursos esmentats, seria necessària la redacció d'estudis d'integració paisatgística.  
Risc d'inundació  
El Servici de Gestió Territorial de la Direcció General de Política Territorial i Paisatge, en el seu informe de 13 de desembre de 2021, conclou que la modificació plantejada no es troba afectada per perillositat d'inundació segons les determinacions del PATRICOVA. Igualment, indica que les activitats permeses en sòl no urbanitzable recollides en la normativa vigent modificada hauran de comptar amb un informe preceptiu d'afeccions territorials i, específicament, sobre la incidència de la inundació.  
Rutes turístiques i sendes  
Hi ha un error a l'hora de transcriure la xarxa de sendes; mentres que en l'apartat 3.2 de l'esborrany sí que es relaciona correctament la senda PR-CV-161 Les Moles, en la resta del text del document i en el DIE, incloent-hi el nou text proposat, figura com a PR-CV-16.  
S'haurà de modificar el text referit a les sendes, ja que la PR-CV-16 no circula per Artana, i la corresponent és la PR-CV-161 Les Moles. A més, part de la senda MX-MJ-952.6 Onda-Les Piràmides-Onda, no referida en l'esborrany ni el DIE, travessa part del municipi. És pertinent, en qualsevol cas, mantindre la redacció anterior sense detallar la nomenclatura de les sendes «… a una distància mínima de xxxx metres de les sendes incloses en el Registre públic de sendes de la Comunitat Valenciana».  
Distància entre instal·lacions i amb nuclis urbans  
El text proposat indica les distàncies a nucli urbà, sense detallar bé la descripció d'este; les normes hauran de substituir «nucli urbà» per «sòl urbà i urbanitzable».  
Igualment, considerant el Reial decret 306/2020, d'11 de febrer, pel qual s'establixen normes bàsiques d'ordenació de les granges porcines intensives, i es modifica la normativa bàsica d'ordenació de les explotacions de bestiar porcí extensiu, cal tindre en compte la distància a mínima a nuclis urbans d'1 km que indica en el seu annex V, també dels municipis veïns; este cas seria aplicable a les urbanitzacions de Betxí —Montserrat i El Solaig—, pròximes al límit municipal d'Artana i susceptibles de veure's afectades per eventuals explotacions porcines, en el cas d'instal·lar-se dins de l'esmentat radi d'1 km.  
  
La modificació proposada establix per a les explotacions equines i nuclis zoològics una distància mínima de 200 m a nuclis urbans en el cas d'explotacions amb més de 5 UGM; no obstant això, no hi ha una limitació quant a la quantitat màxima d'UGM per a esta mena d'explotacions. Atés que no s'establix un màxim d'UGM, podria donar-se el cas que una explotació poguera tindre un excés d'animals que poguera causar una afecció negativa significativa.  
Per a evitar esta indefinició se substituirà el text modificatiu «… es podran construir a una distància mínima de 25 m del nucli urbà, que serà de 200 m en el cas que se superen en l'explotació les 5 UGM» per «… es podran construir a una distància mínima de 25 m del sòl urbà o urbanitzable sempre que no superen les 5 UGM».  
Contaminació aqüífers  
Per a les granges i altres explotacions ramaderes de boví els seria aplicable la distància d'1 km del nucli urbà i 100 m de llits públics. Bona part del territori al voltant del barranc d'Artana figura com a alta vulnerabilitat d'aqüífers, raó per la qual en esta àrea hauria de limitar-se la instal·lació d'explotacions ramaderes de boví, a causa de les possibles infiltracions de fem.  
G) Valoració ambiental d'acord amb els criteris de l'annex VIII del TRLOTUP  
Segons el que estipula l'article 46.3 del TRLOTUP, l'òrgan ambiental i territorial determinarà, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.  
  
1. Per les característiques dels plans i els programes:  
La modificació puntual plantejada no suposa un canvi en el model territorial, però continua constituint un marc per a projectes que puguen estar sotmesos a avaluació d'impacte ambiental, com són les explotacions ramaderes, i el que es modifica és l'àmbit on es poden situar estes instal·lacions.  
Bona part del municipi es troba dins del paisatge de rellevància regional «PRR 11. Serra d'Espadà», definit en la directriu 53 de l'Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i conforme a l'article 5.2.i del TRLOTUP.  
  
La proposta de modificació no té incidència directa sobre la perillositat d'inundació ni incidix sobre l'increment de la vulnerabilitat, per la qual cosa no suposa efectes significatius sobre el territori quant al PATRICOVA.  
2. Per les característiques dels efectes i de l'àrea probablement afectada:  
En el municipi d'Artana, tota la superfície del Parc Natural de la Serra d'Espadà es troba dins de sòl no urbanitzable protegit; quant al PORN del Parc Natural, el sòl no urbanitzable està inclòs en la seua majoria dins de la zona d'amortiment d'impactes, sobretot en la categoria en «àrea d'influència antròpica» i, en menys mesura, en «àrees naturals», on estan permesos els usos ramaders. No s'espera un impacte significatiu sobre els espais naturals protegits ni sobre Xarxa Natura 2000.  
La major part del sòl no urbanitzable sense usos agrícoles d'Artana és considerat com a sòl forestal estratègic segons el PATFOR.  
  
El text proposat indica les distàncies a «nucli urbà», sense detallar bé la descripció d'este, per la qual cosa hi ha una indefinició que pot afectar habitatges i usos existents o futurs, per la qual cosa les normes urbanístiques hauran de canviar la «distància a nucli urbà» per «distància a sòl urbà i urbanitzable».  
Igualment, tenint en compte el Reial decret 306/2020, d'11 de febrer, pel qual s'establixen normes bàsiques d'ordenació de les granges porcines intensives, i es modifica la normativa bàsica d'ordenació de les explotacions de bestiar porcí extensiu, cal tindre en compte la distància a mínima a nuclis urbans d'1 km (annex V) també de municipis veïns, com és el cas de les urbanitzacions de Montserrat i El Solaig (Betxí).  
  
F) Proposta d'acord  
Segons establix l'article 53 del TRLOTUP, d'acord amb els criteris de l'annex VIII d'esta llei i atés l'anàlisi que s'ha realitzat en l'apartat anterior, es pot concloure que la modificació del pla proposat no té efectes significatius negatius sobre el medi ambient i el territori, i es pot resoldre l'avaluació ambiental estratègica pel procediment simplificat.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació de l'article 99 de les normes subsidiàries d'Artana, l'objecte del qual serà el que es descriu en la documentació remesa, d'acord amb els criteris de l'annex VIII del TRLOTUP, per no tindre efectes negatius significatius sobre el medi ambient, sempre que prèviament a la seua aprovació definitiva es complisquen els condicionants descrits a continuació:  
1. S'haurà de modificar el text referit a les sendes, ja que la PR-CV-16 no circula per Artana, i la corresponent és, en realitat, la PR-CV-161 Les Moles. A més, part de la senda GS-AU-140.9 «Onda-Les Piràmides-Onda» travessa part del municipi.  
2. La modificació proposada haurà de substituir «nucli urbà» per «sòl urbà i urbanitzable».  
3. La modificació tindrà en compte la distància mínima de les explotacions a nuclis urbans d'1 km també de municipis limítrofs.  
  
4. Les normes subsidiàries han d'incloure que les distàncies establides seran aplicables tant per a les instal·lacions noves com per a l'ampliació de les existents.  
5. Es tindran en compte les consideracions de l'informe de 13 de gener de 2021, de la Secció Forestal del Servici Territorial de Medi Ambient de Castelló.  
6. Per a les explotacions ramaderes equines i nuclis zoològics, es corregirà el text per a indicar que: «…es podran construir a una distància mínima de 25 m del sòl urbà o urbanitzable sempre que no superen les 5 UGM».  
7. Hauran de tindre's en compte les determinacions de l'informe del Servici d'Infraestructura Verda i Paisatge de 15 de desembre de 2021 respecte a incloure la necessitat de redacció d'estudis d'integració paisatgística per a la implantació, la regularització i l'ampliació de les instal·lacions ramaderes que pogueren tindre incidència en el paisatge per afectar recursos paisatgístics de valor del municipi o situar-se en el llindar de nitidesa per a distàncies baixes (500 m, segons annex I del TRLOTUP) respecte al sòl urbà o els recursos esmentats.  
8. Es tindran en compte les consideracions de l'informe de 13 de desembre de 2021, del Servici de Gestió Territorial de la Direcció General de Política Territorial i Paisatge sobre PATRICOVA.  
Segons establix l'article 53.7 del TRLOTUP, l'informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha aprovat la modificació proposada en el termini màxim de quatre anys des que es va publicar. En este cas, el promotor ha d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació de l'article 99 de les normes subsidiàries d'Artana, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra esta resolució, per no ser un acte definitiu en via administrativa, no s'hi pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Fet que vos notifique perquè en tingueu coneixement i als efectes oportuns.  
Fet que se certifica abans de l'aprovació de l'acta corresponent i amb reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 19 de gener de 2022.- El secretari de la Comissió d'Avaluació Ambiental: José del Valle Arocas.»  
  
València, 3 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.